google/wiki40b huggingface dataset:
Pilsētbūvniecības un arhitektūras pieminekļi

Pie pilsētbūvniecības un arhitektūras pieminekļiem pieskaita objektus ar vēsturisku, arhitektonisku un māksliniecisku nozīmi. Pilsētbūvniecības pieminekļi ir raksturīgi apbūves kompleksi ar vienotu, vēsturisku ēku, ielu un citu apbūves elementu kompleksu.
Latvijas valsts aizsargājamo objektu sarakstā ir 43 pilsētbūvniecības objekti, 36 valsts, 5 vietējas nozīmes. 3412 arhitektūras pieminekļu — 317 valsts nozīmes.
Izcilākie apbūves kompleksi Latvijā ir Vecrīga, Rīgas bulvāru loks un centra eklektikas un jūgendstila apbūve, Košraga un Sīkraga zvejnieku ciemi (Talsu rajona Kolkas pagasts), Kuldīgas vecpilsēta, Papes Ķoņi un Priediengals (Liepājas rajona Rucavas pagasts), Daugavpils cietoksnis, Majoru - Dzintaru vasarnīcu apbūveJūrmalā.
Ļubova Žiļcova-Lisenko

Biogrāfija

Viena no vadošajām Starptautiskās neredzīgo šahistu asociācijas (IBCA) šahistēm. 1978. gadā uzvarējusi Ukrainas sieviešu šaha čempionātā. Piecas reizes uzvarējusi Pasaules šaha čempionātā neredzīgajām šahistēm (1989, 1993, 1997, 2001, 2005). 2009. gada neredzīgo šaha čempionātā ierindojusies 3. vietā. Piedalījusies arī atklātajos šaha čempionātos neredzīgajiem šahistiem, kuros Pasaules čempionātā 2006. gadā izcīnījusi bronzas medaļu, bet Eiropas čempionātos izcīnījusi sudraba (1995) un bronzas (1999) medaļas.
Pārstāvējusi IBCA komandu Pasaules šaha olimpiādēs, kurās piedalījusies 9 reizes (1994, 1998-2002, 2006-2010, 2014, 2018). Individuālajā vērtējumā izcīnījusi 2 zelta (1994, 2006) medaļas.
Pārstāvējusi Ukrainas komandu Pasaules neredzīgo šaha olimpiādēs, kurās piedalījusies 6 reizes (1992-2008, 2017). Komandu vērtējumā izcīnījusi 3 sudraba (1996, 2008, 2017) un 3 bronzas (1992, 2000, 2004) medaļas. Individuālajā vērtējumā izcīnījusi zelta (2008) un sudraba (2017) medaļas.
Par panākumiem turnīros FIDE 1996. gadā Žiļcovai-Lisenko piešķīra starptautiskās meistares (WIM) nosaukumu.
2014. gada FIFA Pasaules kausa kvalifikācija — CONCACAF zona

2014. gada FIFA Pasaules kausa kvalifikācija ir CONCACAF zonas kvalifikācijas turnīrs kuŗs noteiks tās 4 Ziemeļamerikas un Karību valstu komandas, kuras dosies uz finālturnīru Brazīlijā. Kvalifikācija norit četrās kārtās un izspēles kārtību nosaka izlašu reitings.

Otrā kārta

Otrajā kārtā spēlēja 7.-25. ranga komandas kurām pievienojās pirmās kārtas uzvarētāji, izveidojot 6 grupas un izspēlējot divu apļu turnīru. Katras grupas uzvarētājs kvalificējās 3. kārtai.

Trešā kārta

Ranga 6 labākās komandas un otrās kārtas uzvarētāji izveidoja 3 grupas un izspēlēja divu apļu turnīru. Pirmās un otrās vietas ieguvēji kvalificējās 4. kārtai.
Surveyor

Surveyor bija ASV kosmosa aģentūras NASA automātisko Mēness nolaižamo aparātu programma, kas realizēta no 1966. līdz 1968. gadam. Tās primārais mērķis bija pierādīt iespējamību mīksti nosēsties uz Mēness, gatavojoties Apollo pilotējamiem lidojumiem. Programmu īstenoja NASA Reaktīvās kustības laboratorija. Kosmiskos aparātus izstrādāja un izgatavoja uzņēmums Hughes Aircraft.
No septiņiem palaistajiem Surveyor pieci veiksmīgi nosēdās uz Mēness virsmas. Surveyor 3 2,5 gadus pēc nosēšanās apmeklēja Apollo 12 apkalpe.
Visiem nolaižamajiem aparātiem bija uzstādītas televīzijas kameras. Trešajam, ceturtajam un septītajam Surveyor bija grunts paraugu ņemšanas ierīces. Piektajam, sestajam un septītajam bija alfa analizators, ar kuru varēja noteikt grunts ķīmisko sastāvu. Piektajam, sestajam un septītajam Surveyor bija ierīces, ar kurām varēja noteikt magnētiskās vielas gruntī.
Adenozīntrifosforskābe

Vēsture

Adenozīntrifosforskābi atklāja Karls Lomans 1929. gadā, bet 1941. gadā vācu bioķīmiķis Fricis Alberts Lipmanis pierādīja, ka ATF ir galvenais enerģijas pārnesējs šūnā.
Elektriskais vadītājs

Elektriskais vadītājs ir materiāls, kurā ir kustīgi elektriskie lādiņi. Metālos šie lādiņi ir brīvie elektroni, šķidrumos (elektrolītos) un plazmā tie ir joni. Atšķirībā no elektroniem, joni var būt negatīvi lādēti (anjoni) vai pozitīvi lādēti (katjoni). Bieži vārdu "vadītājs" lieto elektriskā vada dzīslas nozīmē. Vielas spēju vadīt elektrisko strāvu sauc par elektrovadītspēju.

Metāli un grafīts

Šo vadītāju atomu ārējās elektronu čaulās elektroni ir vāji saistīti un tie var samērā brīvi ceļot starp atomiem. Pievadot šādam materiālam spriegumu, brīvos elektronus pievelk pozitīvais pols, bet negatīvais — atgrūž. Tā rezultātā rodas elektronu plūsma - elektriskā strāva. Savā ceļā elektroni uzgrūžas citiem vielas atomiem un molekulām molekulām, zaudējot daļu enerģijas, kas elektriskajā ķēdē izpaužas kā elektriskā pretestība. Uzgrūžoties molekulām, elektroni tās iešūpo, kas ir molekulu vidējās kinētiskās enerģijas palielināšanās, t.i. vadītāja sasilšana. Vadītājs var sakarst ļoti spēcīgi, piemēram, elektriskajās kvēlspuldzēs volframa diegs.

Supravadītspēja

Supravadītspēja ir fenomens, kad ļoti zemās temperatūrās dažu metālu elektriskā pretestība samazinās līdz nullei.

Jonu vadītāji

Šo vadītāju vadāmība balstās uz jonu plūsmu. Joni ir divu veidu negatīvi lādēti (anjoni) un pozitīvi lādēti (katjoni). Ja joni atrodas vidē, kura ļauj tiem brīvi kustēties, un ir pielikts spriegums, anjoni sāk virzīties uz pozitīvo polu, bet katjoni uz negatīvo, veidojot elektrisko strāvu. Jonu vadītspēja piemīt elektrolītiem un plazmai.
Stīvs Mozess

Spēlētāja karjera

Pēc vairākiem Ņūhempšīras universitātes NCAA komandā aizvadītiem gadiem Mozess 2011.—12. gada sezonas otrajā pusē pievienojās Amerikas hokeja līgas vienībai Konektikutas "Whale", tās sastāvā aizvadot astoņas spēles. Vasarā hokejists pievienojās SM līgas vienībai Helsinku "Jokerit". Mozess kļuva par vienu no "Jokerit" vadošajiem uzbrucējiem. 2014.—15. gada sezonā Mozess kopā ar "Jokerit" uzsāka spēlēt KHL. Uzbrucējs sezonu noslēdza ar 36 vārtu guvumiem, tādējādi uzstādot jaunu līgas rekordu vienā sezonā gūto vārtu skaita ziņā.
2015.—16. gada sezonu iesāka AHL vienībā Milvokī "Admirals", taču drīz pievienojās Sanktpēterburgas SKA rindām.
Valsts aizsargājamie kultūras pieminekļi Daugavpils novadā

Šajā lapā apkopoti valsts aizsargājamie kultūras pieminekļi Daugavpils novadā.
 Kultūras pieminekļu karte
Šis saraksts tiek veidots no Vikidatiem, to periodiski atjaunina bots.
Sojuz MS-14

Lidojuma gaita

Sojuz MS-14 tika palaists 2019. gada 22. augustā 03:38:32 UTC ar nesējraķeti Sojuz-2.1a no Baikonuras kosmodroma 1. starta laukuma 5. palaišanas iekārtas.
Saslēgšanās ar staciju bija paredzēta 24. augustā 05:30 UTC pie Poisk moduļa. Kad Sojuz MS-14 pietuvojās stacijai līdz 100 m, Kurs saslēgšanās sistēmā radās kļūda. Kosmosa kuģī tika ieslēgta Kurs sistēmas rezerves iekārta, bet arī tā deva kļūdu. 05:36 UTC tika dota komanda pārtraukt tuvošanos, un kuģi atvirzīt drošā attālumā no SKS. Vēlāk tika secināts, ka problēma ir Kurs sistēmas iekārtas antenas pastiprinātājā Poisk modulī.
Tika pieņemts lēmums Sojuz MS-14 veikt saslēgšanos 27. augustā pie Zvezda moduļa. Lai atbrīvotu Zvezda moduļa saslēgšanās mezglu, tam pievienotais kosmosa kuģis Sojuz MS-13 26. augustā tika pārvietots uz Poisk moduli, jo pilotējamo kuģi varēja vadīt rokas režīmā. Šī kuģa pārkabināšanās arī apstiprināja pieņēmumu, ka Kurs sistēmas Poisk modulī nedarbojas.
27. augustā 03:08 UTC Sojuz MS-14 veiksmīgi saslēdzās ar staciju pie Zvezda moduļa.
No stacijas Sojuz MS-14 atvienojās 2019. gada 6. septembrī 18:13:54 UTC. Zemi nolaižamais aparāts sasniedza 21:32 UTC, 147 km uz dienvidaustrumiem no Žezkazghanas, Kazahstānā. Nolaišanās laikā tika izmēģināts ciparu nolaišanās vadības sistēma ar optiskās šķiedras [[žiroskops|žiroskopiem].
Lidojuma ilgums — 15 dienas 17 stundas 45 minūtes.
Benzoskābe

Vēsture

Pirmo reizi benzoskābe iegūta XVI gadsimtā, sublimējot benzosveķus — kvēpināmos sveķus, ko iegūst no Dienvidaustrumāzijas koka Styrax benzoin (no tā cēlies vielas nosaukums). Šo procesu aprakstījis jau Nostradams.

Atrašanās dabā

Dabā benzoskābe ir sastopama dažos augos (piemēram, brūklenēs un dzērvenēs), kā arī benzosveķos estera veidā.

Iegūšana

Benzoskābi sintētiski var iegūt, oksidējot benzaldehīdu, vai uzmanīgi dekarboksilējot ftalskābi.
Rūpnieciski benzoskābi iegūst, oksidējot toluolu ar skābekli kobalta vai mangāna naftenātu klātienē.

Izmantošana

Benzoskābi plaši lieto par konservantu (tīrā veidā E210, kā benzoskābes sāļus — E211, E212 un E213). Izmanto arī medicīnā kā antiseptisku līdzekli ādas slimību gadījumos. Benzoskābes esterus patīkamās smaržas dēļ lieto parfimērijā. Benzoskābi un tās atvasinājumus plaši pielieto organiskajā sintēzē krāsvielu un medicīnas preparātu iegūšanai.
19. Latgales policijas bataljons

Dienesta gaitas

15. maijā bataljons sasniedza Krasnoje Selo staciju un novietojās tuvējā Lemedinjaki sādžā, kur veica īsas apmācības taktikā un vietējos apstākļos. Apmācības tika izvestas līdz jūlija vidum, bataljonam ik pa laikam ciešos zaudējumus no ienaidnieka artilērijas uguns. Nonākot frontes pievārtē bataljons saņēma krievu granātmetējus bez optiskajiem tēmēšanas instrumentiem, tos izdevās sagādāt tikai pēc pulkveža Kanda iejaukšanās.
20. jūlijā ienaidniekam izdevās pārraut fronti 21. Liepājas bataljona sektorā un 19. Latgales bataljons, līdz ar 115. vācu policijas bataljonu, 21. jūlijā tika iesaistīts cīņās pārrāvuma likvidēšanai. Šajā kaujā, saskaroties pat ar ienaidnieka tankiem, bataljons savās ugunskristībās nevienu kritušo nezaudēja. Bataljons pēc šīs sadursmes palika frontē, kur notika dzīva artilērijas apšaude; no 18. līdz 25. jūlijam bataljons bija zaudēja 3 kritušos, 4 ievainotos un 4 kontuzētos. 1. augustā pulkvežleitnants Veiss un kapteinis Galdiņš, apmeklējot bataljonu, atveda pavēli pārcelties uz Krasnoje Selo, kā arī solījumu, ka bataljonu drīz sūtīs uz Rīgu pārformēšanai.
7. augustā par pretvācisku darbību tika arestēts bataljona komandieris kapteinis Praudiņš, viņa vietā vadību pārņēma vācu sakaru virsnieks policijas kapteinis Heifelds. 9. augustā bataljons uzsāka atiešanu no ierakumiem, 13. augustā daļa vienību izbrauca uz Rīgu, taču lielākā bataljona daļa, bez štāba, palika frontē un tika pakļauta kādam holandiešu bataljonam. Viss bataljons atkal tika apkopots 24. oktobrī Aleksandrovkas sādžā starp Krasnoje Selo un Puškinu, kur tam tika ierādīts atsevišķs frontes sektors. Frontē bataljons pavadīja visu ziemu, janvāra beigās tika pārcelts uz Dugergofas rajonu.
1943. gada 8. februārī 19. Latgales bataljons tika ieskaitīts 2. latviešu SS brīvprātīgo brigādes 42. ieroču SS grenadieru pulkā kā II bataljons.
11. maijs

11. maijs ir gada 131. diena pēc Gregora kalendāra (132. garajā gadā). Līdz gada beigām ir atlikušas 234 dienas.
Roberts Ķīlis

Biogrāfija

Vidusskolas izglītību ieguvis Valkā. 1991. gadā R. Ķīlis ar izcilību beidzis Latvijas Universitātes Vēstures un filozofijas fakultāti, 1999. gadā ieguvis filozofijas doktora grādu Kembridžas universitātes Sociālās antropoloģijas nodaļā. Kopš 1994. gada — asociētais profesors Rīgas Ekonomikas augstskolā, strādājis arī
Rīgas Franču licejā. Viens no Latvijas Antropologu biedrības dibinātājbiedriem.
2008. gada 15. oktobrī R. Ķīlis tika iecelts par Valsts prezidenta Valda Zatlera Stratēģiskās analīzes komisijas priekšsēdētāju.

Politiskā darbība

Tiek uzskatīts, ka R. Ķīlis bija viens no galvenajiem V. Zatlera padomdevējiem, kad viņš izlēma atlaist 10. Saeimu. Pēc 11. Saeimas vēlēšanām, kad Zatlera Reformu partija piedalījās Valda Dombrovska valdības veidošanā, R. Ķīlis tika izvirzīts par šīs partijas izglītības un zinātnes ministra kandidātu. 2011. gada 25. oktobrī viņš tika apstiprināts šai amatā.
Esot izglītības un zinātnes ministrs, R. Ķīlis ierosināja vērienīgas izglītības sistēmas reformas, kas sastapās ar lielu pretestību. Ierosinājumu vidū bija mainīt augstskolu novērtēšanas sistēmu, nepiešķirt finansējumu nekvalitatīvām studiju programmām un ierobežot to pastāvēšanu, kā arī saīsināt skolēnu vasaras brīvlaika ilgumu gandrīz uz pusi.
No amata atkāpās 2013. gada 30. aprīlī pēc ilgstošām veselības problēmām.
Baraņas meģe

Administratīvais iedalījums

Meģē ir 11 apriņķi - Pēča, Bojas apriņķis, Heģhātas apriņķis, Komlo apriņķis, Mohāčas apriņķis, Pēčas apriņķis, Pēčvāradas apriņķis, Sentlērincas apriņķis, Sigetvāras apriņķis, Šeljes apriņķis, Šiklošas apriņķis.
Priekules ģerbonis

Heraldiskais apraksts

Ģerboņa vairogs ir sarkanā krāsā un uz tā ir attēlots sudraba pilsētas mūris ar diviem nelieliem torņiem un arkveida atvērtiem vārtiem. Attēlotais mūris ir 1668. gadā celtie Zviedru vārti, kādi nav nevienā citā Latvijas mazpilsētā.
Jalmars Rīsers-Larsens

Kara un pēckara gadi

Pēc Norvēģijas armijas samazināšanas 1939. gadā Rīsers-Larsens kļuva par civilās aviokompānijas Det Norske Luftfartselskap (DNL) menedžeri. 1940. gadā pēc Vācijas iebrukuma atgriezās dienestā, bet drīz bija spiests to pamest un doties uz Kanādu, kur vadīja norvēģu Gaisa spēku treniņnometni. 1941. gadā atgriezās Londonā, kur kļuva par Norvēģijas Flotes gaisa spēku un no 1944. gada par Karalisko Gaisa spēku vadītāju. Atvaļinājas no armijas 1946. gadā.
1947. gadā, dažus mēnešus pirms kompānijas iekļaušanas Scandinavian Airlines (SAS), atgriezās DNL vadībā. Vēlāk kļuva par SAS amatpersonu, atbildīgu par starpkontinentālajiem reisiem. Miris 1965. gadā 74 gadu vecumā.
Dzimtbūšana

Dzimtbūšana bija feodāla un pēcfeodāla sociāla iekārta, kurā zemnieki bija piesaistīti apstrādājamai zemei kā savai darba vietai un bija atkarīgi no zemes īpašnieka. Par tiesībām apsaimniekot savu sētu viņiem bija jāmaksā dzimtkungam nodevas un jāiet klaušās. Atkarībā no laikmeta dzimtbūšanas intensitāte bija dažāda, no patronālām aizbildņa-aizbilstamā attiecībām līdz smagākajai formai, kad dzimtcilvēki bija absolūti beztiesiski: tos varēja pirkt, dāvināt, sodīt (pat ar nāvi) pēc to dzimtkunga iegribas. Rietumeiropā un Viduseiropā dzimtbūšana izveidojās 7.—9. gadsimtā un pastāvēja līdz 15.—18. gadsimtam (Viduseiropā – arī līdz 19. gs.). Anglijā un Francijā dzimtbūšana fakstiski izzuda 14.—15. gadsimtā. Austrumeiropā tā pastāvēja no 15. līdz 19. gadsimtam.

Dzimtbūšanas vēsture

Dzimtbūšanai līdzīga sociāla parādība bija sastopama jau antīkajā pasaulē. Helotu stāvoklis Spartā bija līdzīgs viduslaiku dzimtzemniekiem. Romas impērijā m. ē. 3. gadsimtā darbaroku trūkuma dēļ zeme tika iznomāta zemniekiem, kurus sauca par koloniem. Koloni sāka aizstāt vergus, taču viņu stāvoklis arvien pasliktinājās un 332. gadā imperators Konstantīns I izdeva likumu, kas piesaistīja kolonus zemei.
Rietumeiropā dzimtbūšana radās pēc Karolingu impērijas sadalīšanās ap 10. gadsimtu. Šajā laikā Rietumeiropa bija sadrumstalota daudzās feodālās valstiņās, kurās par dominējošo lauksaimniecības darbaspēku kļuva dzimtzemnieki. Viduslaikos vēl arvien pastāvēja verdzība, taču tā bija reti izplatīta, vergi tika izmantoti galvenokārt kā mājkalpotāji. Daļā Eiropas, kā piemēram Skandināvijā, dzimtbūšana neizveidojās.
13.—14. gadsimtā Rietumeiropā nostiprinoties karaļu varai, attīstoties pilsētām un ekonomikai, dzimtbūšana sāka izzust. Dzimbūtnieciskās attiecības kļuva arvien neizdevīgākas paplašinoties naudas lietošanai. Dzimtzemnieki tika aizstāti ar algotiem strādniekiem. Šajā laikā notika arī vairākas zemnieku sacelšanās, kuras pamudināja muižniecību reformēt sistēmu. Arī rūpniecības attīstība veicināja dzimtbūšanas izzušanu, jo pieauga pieprasījums pēc rūpnieciskā darbaspēka. 15.—16. gadsimtā Rietumeiropā dzimtbūšana faktiski bija izzudusi, taču tā izplatījās Austumeiropā. Tieši šeit dzimtzemnieku stāvoklis bija vissmagākais. Pieaugot pieprasījumam pēc lauksaimniecības produkcijas Rietumeiropā laikā, kad tur izzuda dzimtbūšana, dzimtbūšana kļuva par nozīmīgu lauksaimniecības produkcijas ražošanas un eksporta balstu Austrumeiropā. Daļā valstu dzimtbūšana tika atcelta Napoleona iekarojumu laikā.  1807. gadā dzimtbūšanu atcēla Varšavas hercogistē.  Austrijā dzimtbūšana tika atcelta 1848. gadā, Krievijā — 1861. gadā.
Kronmaņa muiža

Kronmaņa muiža (vācu: Kronmannshof) bija muiža Daugavas krastā Lejas Podragā Voleru apkaimē, kur pēc Otrā pasaules kara mākslīgi izveidoja līci ar rūpniecisko zonu, kur tagad atrodas AS "Krēmeri" un citi mazāki rūpniecības uzņēmumi. Muižas ēkas līdz mūsdienām nav saglabājušās. 1924. gadā agrākās Kronmaņa muižas teritoriju iekļāva Rīgas pilsētas administratīvajās robežās.
1992. gadā tika izveidots valsts nozīmes dabas liegums "Krēmeri" ar mērķi saglabāt un aizsargāt putniem nozīmīgu ligzdošanas vietu.
Jūrkalne

Vēsture

Jūrkalne atrodas tradicionālajā suitu novadā.
Līdz 1925. gadam tās nosaukums bija Feliksberga (vācu: Feliksberg). Pirms 1844. gada tās nosaukums bija Medeņciems (Meddenzeem), arī Jūrciems (Jorizeem).
Napoleona karu periodā 1809. gada 15. maijā Jūrkalnes pludmalē notika kauja starp angļu un dāņu jūrniekiem. No 1872. gada šeit darbojās trīsgadīgā Jūrkalnes jūrskola, kas līdz Pirmajam pasaules karam sagatavoja tālbraucēju stūrmaņus un tuvbraucēju kapteiņus.
ISO 3166-2:RU

ISO 3166-2:RU ir starptautisks ISO standarts ģeokodiem un ir viens no ISO 3166-2 apakšstandartiem Krievijas Federācijai.
Jons Valančūns

Karjera

Karjeru profesionālā klubā uzsācis 2008. gadā, spēlējot Viļņas "Perlas". Šī kluba sastāvā spēlēja līdz 2009. gada decembrim. 2008.—2009. gada sezonā klubs spēlēja pēc spēka otrajā Lietuvas līgā, taču jau nākamajā sezonā kvalificējās Lietuvas basketbola līgai (LKL). Aizvadījis "Perlas" sastāvā sezonas pirmo pusi, J. Valančūns 2010. gada 17. janvārī parakstīja līgumu ar Viļņas "Lietuvos Rytas" ("Perlas" ir "Lietuvos Rytas" fārmklubs).
"Lietuvos Rytas" sastāvā J. Valančūns ir piedalījies divās LKL Visu zvaigžņu spēlēs (2010, 2011). 2011. gada Visu zvaigžņu spēlē basketbolists guva 18 punktus un savāca 10 atlēkušās bumbas, tādējādi palīdzot "lietuviešu" komandai uzvarēt "ārzemniekus". Viņš tika atzīts par spēles vērtīgāko spēlētāju. "Lietuvos Rytas" gan 2010., gan 2011. gadā tika līdz LKL finālsērijai. 2010. gada finālsērijā tika gūta uzvara ar 4—3 pār Kauņas "Žalgiris", taču 2011. gada finālsērijā Viļņas klubs piekāpās ar 1—4. 2010. gadā tika izcīnīts arī Lietuvas basketbola federācijas kauss.

NBA

2011. gada NBA draftā J. Valančūnu ar kopējo 5. kārtas numuru izraudzījās Toronto "Raptors", taču spēlētājs izlēma vēl vienu sezonu palikt Eiropā un turpināja pārstāvēt "Lietuvos Rytas", ar kuru viņam bija spēkā esošs līgums. Pēc šīs sezonas viņš devās uz Ziemeļameriku, lai sāktu karjeru NBA.

Karjera izlasē

J. Valančūns spēlēja Lietuvas U-16 izlases sastāvā 2008. gada Eiropas U-16 čempionātā. Viņš vidēji spēlē guva 14,3 punktus, savāca 11,1 atlēkušo bumbu un bloķēja 2,3 pretinieku metienus. Lietuvas izlase izcīnīja zelta medaļas un J. Valančūns tika atzīts par turnīra MVP. Divus gadus vēlāk spēlētājs bija U-18 izlases līderis Eiropas čempionātā Lietuvā. Viņš vidēji spēlē guva 19,4 punktus, savāca 13,4 atlēkušās bumbas un bloķēja 2,7 pretinieku metienus. Izlase atkal izcīnīja zelta medaļas un J. Valančūns arī šajā čempionātā tika atzīts par turnīra MVP.
2011. gadā Lietuvas U-19 izlase uzvarēja Pasaules čempionātā šī vecuma izlasēm, kas notika Latvijā. J. Valančūns bija komandas kapteinis un līderis (14,3 punkti, 11,1 atlēkusī bumba, 2,3 bloki vidēji spēlē) un pārliecinoši tika atzīts par visa turnīra vērtīgāko spēlētāju.
2011. gada Eiropas čempionātā pieaugušajiem, kas notika Lietuvā, J. Valančūns debitēja pieaugušo izlasē. Debijas spēlē pret Čehiju viņš guva 26 punktus un 11 atlēkušās bumbas. Lietuvas izlase čempionātā ieguva 5. vietu. Lietuvas izlases sastāvā J. Valančūns spēlēja arī 2012. gada Olimpiskajās spēlēs Londonā. 2013. gadā kopā ar izlasi izcīnīja sudraba medaļu Eiropas čempionātā.
Nacionālo izlašu dalība FIFA Pasaules kausā

FIFA Pasaules kausa finālturnīrā ir piedalījušās 76 nacionālās izlases.
1989. gada laikapstākļi Latvijā

Gada notikumi

Siltākais gads Latvijā. Vidējā gada gaisa temperatūra bija 7,65 °C.

Marts

Līdzās 1990. gadam, 1989. gada marts bija vissiltākais. Mēneša vidējā gaisa temperatūra Latvijā svārstījās no +2, +3 grādiem Vidzemes austrumu daļā līdz +4, +5 grādiem Latvijas vidienē un Kurzemes rietumu daļā — Baltijas jūras piekrastē.

Maijs

Ļoti sauss maijs. Rīgā nokrišņi tika novēroti tikai 4 dienas mēnesī.
Biržu internātpamatskola

Biržu internātpamatskola ir pamatskola, kura atrodas Podvāzes ielā 1 Biržos. Tā nodrošina pamatizglītību un interešu izglītību, kā arī labus sadzīves apstākļus internātā, četrreizēju ēdināšanu, medicīnisko uzraudzību, logopēda un psihologa pakalpojumus.

Vēsture

Biržu skola-internāts dibināta 1956. gada 26. augustā trūcīgajiem bērniem pilnīgā valsts apgādībā. Sākumā bija trīs klases, bet 1961. gadā bija vidusskolas pirmais izlaidums. 1958. gadā pabeidza skolas ēkas, bet 1960. gadā – internāta ēkas celtniecību.
Līdz 1972. gadam skolai bija vidusskolas, pēc tam astoņgadīgās skolas, tad deviņgadīgās skolas statuss. 1991. gadā to pārveidoja par Biržu internātpamatskolu. Līdz 60 gadu jubilejai skolu bija absolvējuši 1320 skolēni.
Blīdene (stacija)

Vēsture

Stacija tika atvērta līdz ar līnijas Jelgava-Liepāja atklāšanu 1927. gadā. Līdz 1990. gadiem šeit bija stacija ar 3 sliežu ceļiem. Līdz 2001. gadam šeit apstājās dīzeļvilciens Rīga—Liepāja. Kopš 2001. gada pieturas punkts ir neizmantots. Pasažieru dīzeļvilcieni nepietur kopš 2001. gada 15. augusta.
Marte Olsbu-Reiselanne

Karjera

Ar biatlonu nodarbojas kopš 2005. gada. Pasaules kausa sacensībās debitēja 2012.—2013. gada sezonā 15 km individuālajā distancē Estešundā. Pirmo reizi individuāli vietu uz goda pjedestāja izcīnīja 2016. gada martā PK posmā Hantimansijskā, finišējot 3. vietā sprinta distancē.
Sekmīgi startējusi 2014. gada Eiropas čempionātā Nove Mesto, kļūstot par čempioni sprintā. 2016. gada Pasaules čempionātā izcīnīja divas medaļas — zeltu stafetē un bronzu jauktajā stafetē.
Savās pirmajās ziemas olimpiskajās spēlēs 2018. gadā Phjončhanā izcīnīja sudraba medaļas sprintā un jauktajā stafetē. 2019. gada Pasaules čempionātā Estešundā izcīnīja trīs zelta medaļas — jauktajā, pāru un sieviešu stafetē. 2018.—2019. gada sezonā sasniedza savu līdz šim labāko rezultātu PK kopvērtējumā — 4. vietu.
Aseksualitāte

Aseksualitāte ir dzimumtieksmes trūkums. To var uzskatīt par seksuālās orientācijas trūkumu vai arī vienu no tās četriem veidiem kopā ar heteroseksualitāti, homoseksualitāti un biseksualitāti.
Aseksualitāte tiek nošķirta no celibāta un atturēšanās no seksa. Seksuālā orientācija atšķirībā no seksuālās uzvedības tiek uzskatīta par "noturīgu". Daži aseksuāli cilvēki tomēr nodarbojas ar seksu dažādu iemeslu dēļ, lai arī neizjūt vēlmi pēc tā. Starp piemēriem minama vēlme izpatikt romantiskajiem partneriem vai arī vēlme pēc bērniem.
Aseksualitātes kā seksuālās orientācijas pieņemšana un zinātniskās izpētes lauks ir relatīvi jauns. Daži pētnieki aizstāv viedokli, ka aseksualitāte ir seksuālā orientācija, tomēr citi pētnieki tam nepiekrīt.